Lotus E22
A Lotus E22 egy Formula–1-es versenyautó, amit a Lotus F1 Team tervezett a 2014-es idényre. A csapat két pilótája maradt a francia Romain Grosjean, mint az előző idényben is. Viszont a világbajnok Kimi Räikkönen távozott korábbi csapatához, a Scuderia Ferrarihoz. Több pilóta is szóba került a csapatnál, de végül a Williams-től érkezett az egyszeres futamgyőztes Pastor Maldonado.

2014. január 24-én Éric Boullier leköszönt a csapat éléről, helyét a Genii Capitals elnöke, Gérard Lopez vette át. 2014. február 7-én mutatták be az új autót.

Tervezés 

A 2014-es szezonban a Lotus E22-es a legszokatlanabb versenyautó volt, és nem csak az aszimmetrikus orr-része és tüskéi miatt, de az autó hátsó része is nagyon sok érdekességet tartogatott. Az orr aszimmetrikus, kicsit a Williams 2004-es rozmárorrára emlékeztető megoldás. Az új technikai szabályzat értelmében az idei autóknak biztonsági okokból a korábbinál alacsonyabbra nyúló, a padlólemeztől az eddigi 415 helyett 135 milliméterre emelkedő orrkúppal kellett rendelkezniük, ám miután ezen regula csak a kocsi orrának végére, azaz az orrkúpra vonatkozik, aerodinamikai szempontból pedig továbbra is a magasabb kialakítás a hatékonyabb, ezért egy kiskaput kihasználva "dupla" orrot építettek, amely valójában egy, mert technikailag a jobb oldali, hosszabb elem az orr.

A központi szárnytartó oszlopot a mérnökök az autó középvonalától egy kicsit eltolták balra, míg a kipufogónyílást egy kicsit jobbra tolták el. A bahreini teszt utolsó előtti napján pedig a Lotus egy extrém hűtési kapacitású oldaldobozt is tesztelt, ahol az oldaldobozok végén egy hatalmas nyílás volt látható. Az új konstrukción egy nagyon keskeny felső légbeömlő nyílás található, az erőforrás-egység hűtésének a javítása érdekében azonban egy apró nyílást terveztek a mérnökök a motorborítás tetejére, aminek a feladata a turbó hűtése, míg a turbótól érkező meleg levegő szintén az autó motorborításán át távozik.

Több mint két éven át dolgozott az E22-es konstrukcióján, de a rossz anyagi helyzet és a Renault problémás technikai csomagja miatt az autó messze nem tudta megmutatni a benne rejlő potenciált.

A szezon 

A Lotus nem képviseltette magát a spanyolországi gyakorláson, viszont később ők is elutaztak Jerezbe, ahol a csapat venezuelai versenyzője, Pastor Maldonado a két filmes nap alatt összesen 100 kilométert tett meg az E22-essel.

Romain Grosjean a szezon során két alkalommal szerzett pontot. Spanyolországban és Monte-Carlóban, ahol mind a kétszer a 8. helyen végzett. Pastor Maldonado egyedül Amerikában lett 9., amivel két pontot szerzett. A csapat fennállása leggyengébb szezonját produkálta, a turbókorszak nem sok jót hozott a szezon során számukra.

A szezonnyitó ausztrál nagydíjon mindkét pilóta technikai probléma miatt esett ki. Monacóban Maldonado a felvezető kör indulásakor a rajtrácson ragadt, el sem tudott indulni a versenyen az üzemanyagpumpa meghibásodása miatt. Kanadában a venezuelai pilóta az időmérőn autója turbójának meghibásodása miatt leállt az első szakaszban, de vizsgálat indult ellene, mert a kormányt nem helyezte vissza az autóba az előírásoknak megfelelő módon. Végül megúszta figyelmeztetéssel. A futamon mindkét pilóta kiesett, a Maldonado hajtómű, míg francia kollégája hátsó szárny problémák miatt volt kénytelen feladni a versenyt.

Németországban Grosjean kiesett, ezután a soron következő magyar és belga futamon is kiesett. Spában Maldonadót is műszaki hiba sújtotta, már az 1. körben kiállni kényszerült a kipufogó meghibásodása miatt. A szezon hátralévő versenyein az autó megbízhatóbbá vált, rendszeresen célba értek az autókkal.

Grosjean végül a 13. helyen ért célba egy kör hátrányban. A szezont Grosjean a 14. helyen fejezte be a 8 megszerzett pontjával, míg Maldonado a 16. lett 2 ponttal. A konstruktőrök világbajnokságában a 8. helyen végeztek 10 ponttal.

Teljes Formula–1-es eredménysorozat 

†: Kiesett, de a versenytáv 90%-át teljesítette, így teljesítményét értékelték.
A 2014-es szezonzáró abu-dzabi nagydíjon dupla pontokat osztanak ki.

Jegyzetek

További információk 

 A Lotus F1 Team hivatalos honlapja

Formula–1-es autók